Persónuvernd sér ekki tilefni til þess að sekta Báru Halldórsdóttur vegna upptöku hennar á samtali Miðflokksmanna á Klaustri bar í nóvember þótt upptakan hafi farið í bága við lög um persónuvernd og vinnslu persónuupplýsinga . Báru er hins vegar gert að eyða upptökunni og senda Persónuvernd staðfestingu á því að það hafi verið gert . Þetta segir í úrskurði Persónuverndar um málið . Með tilliti til lengdar upptökunnar kemst Persónuvernd að þeirri niðurstöðu að hún hafi falið í sér rafræna vöktun . Það brjóti í bága við lög um persónuvernd þar sem gefa þarf merki eða gera viðvart um vöktun og ábyrgðaraðila hennar á áberandi hátt þegar slík vöktun er stunduð á almannafæri . Að mati Persónuverndar ber þó að líta til þeirra skýringa Báru að „ hún hafi tekið umræddar samræður upp þar sem hún hafi talið ummæli í þeim hafa þýðingu í ljósi stöðu þátttakenda “ og að hún hafi verið á Klaustri fyrir tilviljun . Einnig er litið til þeirrar umræðu sem varð í samfélaginu „ um háttsemi þjóðkjörinna fulltrúa “ . Þá segir í úrskurðinum að rannsókn málsins hafi ekki leitt í ljós nokkurn samverknað „ sem væri til þess fallinn að hafa íþyngjandi áhrif , né heldur skapað forsendur til að taka afstöðu af eða á til réttmætis áðurnefndra skýringa “ . „ Þegar litið er til alls framangreinds , einkum tilgangs vinnslunnar og kringumstæðna að öðru leyti , eru ekki efni að mati Persónuverndar til að leggja á sekt , “ segir aukinheldur í úrskurði Persónuverndar .